CELEX: 62020TN0513
Language: bg
Date: 2020-08-14 00:00:00
Title: Дело T-513/20: Жалба, подадена на 14 август 2020 г. — Asempre/Комисия

28.9.2020   
            
            
               BG
            
            
               Официален вестник на Европейския съюз
            
            
               C 320/32
            
         
      Жалба, подадена на 14 август 2020 г. — Asempre/Комисия
      (Дело T-513/20)
      (2020/C 320/64)
      Език на производството: испански
      
         Страни
      
      
         Жалбоподател: Asociación Profesional de Empresas de Reparto y Manipulado de Correspondencia (Asempre) (Мадрид, Испания) (представители: J. Piqueras Ruiz, I. Igartua Arregui и M. Troncoso Ferrer, abogados)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени Решение C (2020) 3108 окончателен на Европейската комисия от 14 май 2020 г. относно държавна помощ SA.50872 (2020/NN) — компенсация на Correos за задължение за предоставяне на универсална пощенска услуга, 2011-2020 г., и вследствие на това
               
            
                  —
               
               
                  да осъди Комисията да заплати съдебните разноски по производството.
               
            
         Основания и основни доводи
      
      Настоящата жалба е подадена срещу Решение C (2020) 3108 окончателен на Европейската комисия от 14 май 2020 г. относно държавна помощ SA.50872 (2020/NN) — компенсация на Correos за задължение за предоставяне на универсална пощенска услуга, 2011-2020 г., с което Комисията решава, наред с други аспекти, че компенсацията, изплащана на Correos за обществената пощенска услуга през периода 2011-2020 г. представлява незаконосъобразна държавна помощ по смисъла на член 107, параграф 1 ДФЕС, но че въпреки това е съвместима с вътрешния пазар, в съответствие с член 106, параграф 2 ДФЕС.
      Жалбоподателят изтъква три основания в подкрепа на жалбата.
      
                  1.
               
               
                  Първо основание: явна грешка в преценката.
                  
                              —
                           
                           
                              Жалбоподателят поддържа, че Комисията неправилно е приела, че част от компенсацията, платена от държавата през анализирания период е трябвало да се отнесе към периода преди 2011 г. и по-конкретно към периода 2007-2010 г. Ако Комисията поддържа, че референтната бюджетна позиция отговаря на предоставянето на универсалната обществена пощенска услуга от Correos през 2008, 2009 или 2010 г., поради което трябва да се счита за помощ, предоставена за тези периоди, това е трябвало да бъде посочено в бюджетния код, като в началото му бъдат отбелязани съответно годините „2007“, „2008“, „2009“ или „2010“. Това обаче не е направено. Обратно, позициите са идентифицирани като 2011 1701 491N 441 и 2013 1703 491N 442. Това означава, че са били отнесени към услуги, извършени и платени в този, а не в друг годишен период.
                           
                        
            
                  2.
               
               
                  Второ основание: явна грешка в преценката и нарушение на член 22 от Директива 97/67/ЕО на Европейския парламент и на Съвета от 15 декември 1997 година относно общите правила за развитието на вътрешния пазар на пощенските услуги в Общността и за подобряването на качеството на услугата (ОВ L 15, 1997 г., стp. 14; Специално издание на български език, глава 6, том 3, стр. 12).
                  
                              —
                           
                           
                              В това отношение се твърди, че разходът за административните връчвания през разглеждания период не е могъл да бъде предмет на държавна компенсация, тъй като тази държавна компенсация е несъвместима държавна помощ, която Комисията не взема предвид в обжалваното решение. Всъщност Комисията възприема критерий, напълно противоположен на този на Comisión Nacional de los Mercados y de la Competencia [Национална комисия за пазарите и конкуренцията], включително разхода за административните връчвания в рамките на задължението за универсална услуга, и вследствие на това приема, че този разход може да бъде валидно компенсиран с държавни вноски. Като изключва по този начин позицията на Comisión Nacional de los Mercados y de la Competencia като регулаторен орган за пощенския сектор, Комисията нарушава задължението си да спазва процесуалните гаранции, които трябва да ръководят прилагането на член 107 ДФЕС.
                           
                        
            
                  3.
               
               
                  Трето основание: явна грешка в преценката и нарушение на член 107 ДФЕС.
                  
                              —
                           
                           
                              В това отношение се твърди, че Комисията не е трябвало да изключва при изчисляването на разглежданата помощ сумите за освобождаване от данъка върху недвижимите имоти и от данъка върху стопанските дейности.